# מראות גדולות, מראות קטנות:

# השתקפויות של ה"אחר" השומרוני

# בתלמוד הירושלמי ובמדרש בראשית רבה

**צבי יפה**

**תקציר**

כל חברה עוסקת במידה זו או אחרת בהגדרת זהותה, והגדרה זו מתחדדת לא פעם לאור המפגשים של אותה חברה עם ה"אחרים" שלה. גם חז"ל עסקו לא מעט בהגדרת זהותם שלהם, ובין השאר תיארו מפגשים שלהם עם "אחרים" שונים לצורך זה. כיוון שהגדרת הזהות נדרשת בייחוד ב"קווי התפר" של החברה, בהפרדתה מחברות אחרות הדומות לה, מוצגים בספרות חז"ל כמה מפגשים של חכמים עם שומרונים, המשתייכים לעדה שיש שכינו אותה "הכת היהודית הראשונה".

במאמר זה אני מתמקד בשלוש מסורות ארץ־ישראליות של מעשה חכמים מקביל המובא פעם אחת בתלמוד הירושלמי ופעמיים במדרש בראשית רבה, ובייחוד ב"מראה" שכל מסורת בחרה להציב בפני ה"אחר" השומרוני שעמד מולה: במסורת אחת (מן הירושלמי) מוצג פולמוס דתי ישיר בין החכמים לשומרונים, והשומרונים בה מתוארים כ"אחרים" המוחלטים של החכמים, קרי כעובדי עבודה זרה; המסורת השנייה (מבראשית רבה) דומה במידה רבה למסורת הראשונה, אך הפואטיקה בה מעט מורכבת יותר; ואילו במסורת השלישית (אף היא מבראשית רבה) נאלם קולו של השומרוני במהלך הפולמוס עימו, ולמעשה הוא משמש רק מעין "תפאורת רקע" להצגת חוכמתם של החכמים ושמשיהם. העיון במסורת משולשת זו מלמד שלמרות קרבת הזמן והמקום שבהם נערכו התלמוד הירושלמי ובראשית רבה, כל מסורת בוחרת להציג "מראה" מעט שונה של השומרונים מטעמים שייחודיים ונצרכים לה.

**מילות מפתח:** שומרונים, ה"אחר", תלמוד ירושלמי, בראשית רבה, מעשי חכמים, סיפור מקביל, ר' מאיר